Մելգոնեանի գեղարուեստական կշիռքին երաժշտական նժարը եթէ կը պատկանէր երաժիշտ-խմբավար Պրն. Վահան Պէտէլեանին, գրական նժարը գրաւողն ալ Պրն. Ներսէս Թամամեանն էր, մեր «Թամամ»-ը՝ տղոց առօրեայ խօսակցութեան յորջորջումներուն մէջ: Հասարակ յայտարարը սակայն կը մնար երկուքին հայրական վերաբերումը հանդէպ՝ տղոց, հետաքրքրութիւն սրելով իրենց դասաւանդած նիւթերուն շուրջ: Պէտէլեանը կը պնդէր որ տղաքը անպայման գործիք մը սորվին, ջութակ, փող, սրինգ, ինչ որ ըլլայ, Հաստատութեան նուագախումբին համար, իսկ Թամամեանն ալ կը ստիպէր որ գրե՛ն, բե՛մ ելլեն, գրական երեկոներու մաս առնեն, բանախօսեն եւ կամ աշխատակցին «Այգ» պարբերաթերթին: